《天申节望阙口号》
宋代·喻良能

日永凉生殿阁风，需云宴衎庆流虹。
明良叶德千龄遇，臣妾倾心万国同。
葵影缓随羲驭转，榴花高映御袍红。
西逾葱岭东辽海，长属尧封禹贡中。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。